SKRIFTLIG FORESPØRGSEL E-1026/02

af Klaus-Heiner Lehne (PPE-DE) til Kommissionen

(15. april 2002)

Om: Diskriminering ved indførelse af lokale miljøbestemmelser i fire svenske byer

Den 1. januar i år indførte fire svenske byer Stockholm, Malmø, Gøteborg og Lund en ny miljøbestemmelse. Den vedrører motorkøretøjer på 3,5 ton med dieselmotor og gælder også for udenlandske køretøjer. Køretøjer med en motor i henhold til europæiske normer opfylder ikke kravene i de nye miljøbestemmelser og må følgelig kun i begrænset omfang køre i disse byer. Ejerne af disse køretøjer er forpligtet til at få indbygget et filter, der kun kan fås i Sverige, hvorefter køretøjet kun kan benytte speciel diesel. I praksis medfører dette, at kun lokale rejsebusser og virksomheder kører og opererer i disse byer.

Er Kommissionen af den opfattelse, at denne situation er i modstrid med EU-traktatens bestemmelser, navnlig de grundlæggende frihedsrettigheder?

Hvorledes agter Kommissionen at reagere på denne situation, såfremt den er i modstrid med EU-traktatens bestemmelser?

Supplerende svarafgivet på Kommissionens vegne af Frederik Bolkestein

(11. december 2002)

Som opfølgning på det ærede medlems forespørgsel har Kommissionen sendt en administrativ skrivelse til de svenske myndigheder for at udbede sig mere detaljerede oplysninger om sagen. De svenske myndigheder besvarede for nylig Kommissionens skrivelse og præsenterede den nye miljølovgivning.

Ifølge de nye svenske bestemmelser, der er vedtaget i Stockholm, Gøteborg, Malmø og Lund, må tunge køretøjer (med en totalvægt på over 3 500 kg), som har dieselmotor og er over otte år gamle, ikke færdes i nærmere bestemte miljøzoner i disse byer.

Disse køretøjer kan dog fritages for dette forbud, hvis:

- de har ekstra lave emissionsværdier

- de er udstyret med en godkendt efterbehandlingsanordning (selv hvis de er bygget med specialkarrosseri) eller

- motoren er blevet ændret på passende vis.

Ifølge de svenske myndigheder er bestemmelserne teknisk neutrale, da de ikke kræver nogen specifik teknisk procedure eller foranstaltning for at fungere. Der stilles ingen krav om, hvilken type dieselolie der skal anvendes.

Det udtalte mål med bestemmelserne er beskyttelse af folkesundheden og forbedring af miljøforholdene i særligt udsatte og tætbefolkede områder. Derudover fastholder de svenske myndigheder, at bestemmelserne er vigtige for gennemførelsen af Rådets direktiv 1999/30/EF(1), og at de forøger virkningen af at anvende bestemte motorer, som er typegodkendt i henhold til Rådets direktiv 88/77/EF(2) (ændret ved direktiv 1999/96/EF)(3).

De svenske myndigheders svar undersøges nu af de relevante tjenestegrene inden for Kommissionen. Hvis den igangværende evaluering fører til den konklusion, at fællesskabsretten er blevet overtrådt, tager Kommissionen naturligvis de nødvendige skridt.

(1) Rådets direktiv 1999/30/EF af 22. april 1999 om luftkvalitetsgrænseværdier for svovldioxid, nitrogendioxid og nitrogenoxider, partikler og bly i luften, EFT L 163 af 29.6.1999.

(2) Rådets direktiv 88/77/EØF af 3. december 1987 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter fra dieselmotorer til fremdrift af køretøjer, EFT L 36 af 9.2.1988.

(3) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000.